**Åsmund Sigurd Lærdal** (født 11. oktober 1914 i Sandeid, død 19. november 1981 i Stavanger) var en norsk industrigründer fra Stavanger.

Han grunnla det senere verdensomspennende firmaet Laerdal Medical AS, med hovedkontor i Stavanger.

Gründervirksomheten
-------------------

I 1940 startet han «Åsmund S. Lærdal forlag». Forlagsdriften omfattet utgivelser av ulike håndbøker, kalendere, postkort og senere også billed- og aktivitetsbøker og puslespill for barn. Før jul i 1942 sendte forlaget ut på markedet en serie julekort med illustrasjoner som var åpenbare «jøssing-motiver». Det førte til at den tyske okkupasjonsmakten i det krigsrammede Norge pågrep Åsmund Lærdal lillejuleaften. Han slapp ut igjen etter noen dager. Det var lyktes det lille forlaget å distribuere om lag 750 000 av julekortene før tyskerne satte en stopper for denne produktserien.

I 1943, mens forlagsvirksomheten fortsatte å vokse, etablerte han seg i tillegg som leketøysprodusent under navnet «Tomte småvareindustri». Lekene ble produsert i trevirke, og allerede tre år etter oppstarten var bedriften ansett som landets største leketøysprodusent. 

Lærdal knyttet til seg flere kunstnere som laget illustrasjoner til puslespill, postkort, tegneserier, bildebøker og eventyrsamlinger for forlaget. Henry Imsland, Jakob Sjøthun, Kurt Arnøy, Frank Wathne og Christian Kittilsen ble alle viktige for firmaets suksess. Også Tor Wiborg, Ninne Egeberg, Alf Næsheim og Audun Hetland var kunstnere som ble benyttet av Lærdals forlag.

Tidlig på 1950-tallet begynte Åsmund S. Lærdal å produsere leketøy også i mykplast. «Anne-dukken» og «Tomte-bilene» ble raskt veldig populære artikler, og virksomheten førte også til omfattende eksport av leketøy fra Stavanger. Dette ble også starten på det som senere skulle bli bedriftens kjernevirksomhet, nemlig livredningsutstyr.

I 1960 ble den første livredningsdukken presentert for markedet. Siden har millioner av mennesker verden over trent på praktisk gjenopplivning på *Resusci Anne*. Som modell for denne dukkens ansikt valgte Lærdal å bruke en berømt dødsmaske av en ung pike som druknet seg i Seinen i Paris på 1800-tallet. Han engasjerte den danske billedhuggeren Emma Mathiassen til å utforme livredningsdukkens ansikt med dødsmasken som forelegg. Mathiassen hadde tidligere utformet flere lekedukker for ham.

Forlagsvirksomheten ble avsluttet i 1975. I perioden 1940-1975 hadde Lærdals forlag utgitt i alt 163 bildebøker samt en mengde julekalendre, postkort, puslespill og malebøker. Tre år senere ble leketøysproduksjonen nedlagt til fordel for ensidig produksjon av livredningsutstyr inne hjerte-lunge-redning. På 1980-tallet var også produksjon av hjertestartere en del av virksomheten.

Arvtagere
---------

Åsmund S. Lærdal fikk tre barn. Den yngste av dem, Tore Lærdal, overtok driften av familiebedriften etter farens plutselige bortgang i 1981.

Referanser
----------

1. ↑  Stavanger Aftenblad : "En pioner i førstehjelp", 21. november 1981 s.5.
2. ↑  Stavanger Aftenblad : "DØDSFALL", 23. november 1981 s.14.
3. 1 2 3 4 5  Tjomsland, Nina 1934- (1990). *Hjertet i arbeidet: Lærdals første 50 år*. Stavanger: Lærdal. s. 27–28.
4. ↑  «Det var en gang en tresko... Lekene fra Åsmund S. Lærdal: Illustratører». *nett.vestadmin.no*. Norsk Barnemuseum. Besøkt 12. august 2017.
5. ↑  «Adventskalendere». *nett.vestadmin.no*. Besøkt 12. august 2017.
6. ↑  «Anne-dukken». *digitaltmuseum.no*. Norsk Barnemuseum. Besøkt 12. august 2017.
7. ↑  «Tomte Tractor». *digitaltmuseum.no*. Norsk Barnemuseum. Besøkt 12. august 2017.
8. ↑  «Opplæringsdukke for livreddende førstehjelp». *digitaltmuseum.no*. Norsk Teknisk Museum. Besøkt 12. august 2017. «Dukke. Koffert med hode og lunger til opplæring i livreddende førstehjelp, samt div sprøyter, slanger m.m. Rød lampe i koffert for angivelse av pust. Firmaet Asmund S. Lærdal i Stav. produserte den første Resusci-Anne opplæringsdukken i 1960. Produksjon 1975 - 1995 (antatt).»

Eksterne lenker
---------------

* *Det var en gang en tresko... Lekene fra Åsmund S. Lærdal* Nettsider publisert av Museene i Stavanger (MUST), filial Norsk Barnemuseum
* Nina Tjomsland: *Hjertet i arbeidet : Lærdals første 50 år* Stavanger, 1990

|  |  |
| --- | --- |
| Oppslagsverk/autoritetsdata | Historisk befolkningsregister **·** BIBSYS **·** VIAF **·** ISNI
 |